**Türk dövlətləri məhəlli təşkilatlarda rolu**

**PLAN:**

1.Türk dövlətlərinin məhəlli təşkilatlarda rolu

**ƏDƏBİYYAT:**  
1.İsmayılov İ. Türk dünyası XX əsrin 90-cı illərində. Bakı, Zaman, 2001 2.Məmmədli N. Mərkəzi Asiyanın türk dövlətləri vəTürkiyə. Bakı,2005

3.Məmmədov Z. Ən yeni iqtisadiyyat : monetar siyasət, finanas kapitalının qloballaşması, media və Türkiyə iqtisadiyyatı. Bakı,Qanun,2001

4.Əliyev A., Qasımov N. “İpək yolu” bəşəriyyətin tərəqqi yoludur. Bakı, Səda,1999

5.Nazarbayev N. Yüzyılların kavşağında. A.,Bilig,1997

6.Saray M. Yeni Türk Cümhuriyyetleri tarihi. A.,Bilig,1999

7.Özdemir,Emin. 20.Yüzyılın Başlarında Kazakistanda Fikir Hareketleri,Yayınlanmamış Doktora Tezi, Gazi Üniversitesi Sosyal Bilimler Enstitüsü,Ankara,2007  
8.Hayit,Baymirza,Milli Türküstan Hürriyet Davası,Çev. Timur Kosaoğlu, Ankara,2004  
9.Hayit,Baymirza, Türküstan Devletlerinin Milli Mücadeleleri Tarihi. TTK, Ankara, 1995

10. Əli Şamil.Тürkçülüyün (Qazaxıstan) ,Bakı,«Elm və təhsil», 2013

Regional inkişafa təkan verən iki təşkilat - İqtisadi Əməkdaşlıq Təşkilatı və Qara Dəniz İqtisadi Əməkdaşlıq Təşkilatı çərçivəsində əməkdaşlıq modelini nəzərdən keçirək

Türkiyə dövləti ilə Azərbaycan həmçinin Qara Dəniz İqtisadi Əməkdaşlıq Təçkilatı ilə əlaqələrə də üstünlük verir. 1992-ci ilin iyunun 25-də Azərbaycan dövləti ilə yanaşı Albaniya, Bolqarıstan, Yunanıstan, Gürcüstan, Moldova, Rusiya, Rumıniya, Türkiyə, Ukrayna, Ermənistan İstanbul bəyannaməsini imzalayaraq bu təşkilatı təsis etdilər. QİƏT-in əməkdaşlıq sahələri ticarət və sənaye, bank və maliyyə, nəqliyyat və rabitə, kənd təsərrüfatı, turizm, energetika, ətraf mühitin mühafizəsi, elm, təhsil və başqalarıdır. Üzv dövlətlərin əməkdaşlığı üçün geniş perspektivlər olmasına baxmayaraq təşkilat problemlərsiz də deyildir. Onun üzvü olan ölkələrdən Yunanıstanla Türkiyə, Rusiya ilə Ukrayna və Moldova, Albaniya ilə Yunanıstan, Türkiyə ilə Ermənistan arasında problemlər mövcuddur. Təşkilat üzvü olan Ermənistan digər üzv dövlətin – Azərbaycanın ərazilərinin 20 faizindən çoxunu işğal etmişdir.

İqtisadi Əməkdaşlıq Təşkilatı ( Economic Cooperation Organization- ECO ) –İƏT Türkiyə, İran, Pakistan arasında mövcud olmuş Regional İnkişaf və əməkdaşlıq təşkilatının (RCO) bazasının genişlənməsi nəticəsində 1985-ci ildən fəaliyyət göstərir.

Türkiyə, İran və Pakistan tarixi və mədəni cəhətdən yaxın olmaqla yanaşı, bir coğrafi xətt üzrə yerləşir. Bu ölkələr öz aralarında əməkdaşlıq münasibətlərini daha da inkişaf etdirmək məqsədi ilə 1974-cü ilin iyulunda İstanbulda keçirilən görüşdə Regional İnkişaf və Əməkdaşlıq Təşkilatı (RCD) qurdular. RCD əslində hərbi pakt olan CENTO-nun iqtisadi modeli kimi yaradılmışdır. Bu üç ölkə mal dövriyyəsinin sərbəst formalaşması, ortaq layihələrin həyata keçirilməsi və standartlara uyğunlaşdırılması, nəqliyyat əlaqələrinin yaxşılaşdırılması və texniki yardım məsələlərini əhatə edən müqavilələr imzalayıb həyata keçirmişlər. RCD çərçivəsində bir çox istiqamətlərdə əməkdaşlıq edilsədə, əsas məqsəd iştirakçı ölkələrdə sənayenin inkişafına nail olmaq idi. Ancaq təşkilat qarşısına qoyduğu missiyanı axıra çatdıra bilmədi. Belə ki, 1979-cu ildə İranda İslam inqilabının baş verməsi bu ölkənin təşkilatdan çıxması ilə nəticələndi. Şah hakimiyyəti zamanı RCD-nin funksiyalarının tam ciddiliyi ilə qəbul etməyən İran, İslam inqilabından sonra təşkilatda daha çox fəallıq göstərməyə başladı. 1985-ci ilin dekabrında Tehranda qurulan RCD-nin toplantısında yenidən təşkilatlanmaya qərar verildi və ECO adı altında yeni bir təşkilat yaradıldı. Sovetlər İttifaqının dağılmasından və İpək yolu üzərində yeni dövlətlərin meydana çıxmasından sonra ECO-nun fəaliyyət sferası daha da genişləndi. Əfqanıstan, Azərbaycan, Qazaxıstan, Qırğızıstan, Tacikistan, Türkmənistan və Özbəkistan 1992-ci ildə ECO-ya üzv qəbul edildi. Bu gün Türkiyə, İran, Pakistan, Azərbaycan, Türkmənistan, Qırğızıstan, Özbəkistan, Tacikistan və Əfqanıstandan ibarət 10 üzvü olan ECO üzvü ölkəsinin sərhədləri Yunanıstan, Bolqarıstan, Gürcüstan, Ermənistan, Rusiya Federasiyası, Monqolustan, Çin, Hindistan, İran və Suriya ilə əhatə olunub. ECO üzvlərinin hamısı müsəlman, lakin qeyri - ərəb ölkələridir. Ancaq təşkilatın üzvləri bazar iqtisadiyyatından planlı təsərrüfata, dünyəvi demokratik quruluşdan teokratiyaya qədər çox fərqli, daha dəqiq desək, ziddiyətli siyasi sistemlərə malikdir. Mütəxəssislərin fikrincə, ECO üzvü olan ölkələr üçün optimal variant yeni iqtisadi əməkdaşlığı daha da dərinləşdirməkdir. Tədricən Gömrük Birliyinə çevrilə biləcək sərbəst ticarət bazasının yaradılması proqnozlaşdırıla bilər. Bu baxımdan uzun illər sovet planlı iqtisadiyyatının tərkib hissəsi olan Mərkəzi Asiya dövlətlərinin Türkiyə də daxil olmaqla “ Ortaq bazar” formalaşdırması bir inteqrasiya modeli kimi nəzərdən keçirilir. Ancaq, ECO çərçivəsində qarşılıqlı əməkdaşlığın ümumi pozitiv cəhətləri ilə yanaşı, müəyyən çatışmazlıqları mövcuddur. Birinci növbədə təşkilatın irəli sürdüyü layihələrin gerçəkləşməsi üçün Qərb sərmayəsinin və texnologiyasının cəlb olunması qaçılmazdır. Qərbin formalaşmaqda olan güc mərkəzlərinin ECO üzvlərinə münasibəti birmənalı deyil, bu baxımdan təşkilatı müstəvidə hər hansı xarici dəstəyə bel bağlamaq real səslənmir. İkinci nüans isə regionda “ Türkiyə ilə İran arasında “ rəqabətin getməsindən ibarətdir. Regional münasibətlərdə əməkdaşlıq variantı kimi nəzərdən keçirilən ECO –da Türkiyə ilə türk dövlətlərinin münasibətləri də mövcud reallıq baxımından izah olumalıdır.

MDB-yə müqabil olaraq Mərkəzi Asiyanın türk dövlətləri və Azərbaycan İqtisadi Əməkdaşlıq Təşkilatında fəaliyyətlərini daha da genişləndirdilər. Azərbaycan Respublikasının xarici siyasət strategiyasında İqtisadi Əməkdaşlıq Təşkilatının üzvü olan ölkələr – Türkiyə, İran, Pakistan, Əfqanıstan və Mərkəzi Asiya dövlətləri ilə iqtisadi əməkdaşlıq mühüm yer tutur. Bu əməkdaşlığın təməlində geniş, qarşılıqlı fayda əsasında beynəlxalq ticarət əlaqələri yaratmaq və hər hansı şəkildə ayrı- seçkiliyə yol verməmək dayanır. Siyasi planda İƏT çərçivəsində əməkdaşlıq dövlətlərin öz suverenliklərini saxlamaq, xarici iqtisadi əlaqələri hər vasitə ilə genişləndirmək və müstəqil iqtisadi və maliyyə siyasəti aparmaq səylərinin həyata keçirilməsini təmin edir. İqtisadi Əməkdaşlıq Təşkilatı beynəlxalq birlik tərəfindən tanınmışdır və digər məhəlli təşkilatlarla fəal əməkdaşlıq edir, geniş bir ərazidə iqtisadi inteqrasiya ilə bağlı konkret vəzifələr yerinə yetirir. İqtisadi Əməkdaşlıq Təşkilatı beynəlxalq mütəxəssislər tərəfindən regional İslam dövlətlərinin nisbətən azad, müstəqil birliyi kimi qiymətləndirilir. İqtisadi Əməkdaşlıq Təşkilatı çərçivəsində üzv dövlətlər Ermənistan – Azərbaycan məsələsini dəfələrlə müzakirə etmiş, problemə münasibətlərini bildirmişlər. 1993 –cü il iyul ayının 6-7 də İstanbulda İƏT-nin yüksək səviyyədə II görüşündə iştirak edən dövlət başçıları Ermənistanın Azərbaycana qarşı təcavüzünün davam etdirilməsi ilə bağlı bəyanat qəbul etmişlər. Bəyanatda Ermənistanın təcavüzkar hərəkətləri pislənir, qeyd edilirdi ki, Ermənistan Azərbaycana qarşı təcavüzünü BMT Nizamnaməsinin, beynəlxalq hüququn, insan hüquqları haqqında müşahidənin və ATƏT sənədlərinin prinsip və məqsədlərini pozur. Görüşdə iştirak edən dövlətlər qüvvədən istifadə etmək yolu ilə ərazilər ələ keçirilməsinin yolverilməzliyi prinsiplərinə və siyasi üstünlüklərə nail olmaq məqsədilə qüvvə işlədilməməsi prinsipinə tərəfdar olduqlarını təsdiq edərək, dünya birliyini Ermənistana olan öz nüfuzundan istifadə etməyə və bu təcavüzə son qoymağa çağırırlar.

Hər şeydən əvvəl müşavirədə Türkiyə, İran, Əfqanıstan, Pakistan, Qazaxıstan, Özbəkistan, Türkmənistan, Qırğızıstan və Tacikistan dövlət başçıları tərəfindən yekdilliklə qəbul olunmuş bəyanatda Ermənistanın Azərbaycana qarşı təcavüzünün davam etməsi və son vaxtlar genişlənməsi ilə əlaqədar narahatlıq ifadə edilmişdir. Türkiyə 1993-cü ilin iyul ayında İqtisadi Əməkdaşlıq Təşkilatının İstanbulda keçirilən II görüşündə İran, Əfqanıstan və Pakistanla birlikdə görüş iştirakçısı olan dövlət başçılarının bəyanatına Ermənistanın Azərbaycana təcavüzkarlığının artmasına cavab kimi, ona qarşı iqtisadi sanksiyaların tətbiq edilməsinə dair bir bənd daxil etməyi təklif etdi. Lakin MDB-yə üzv olduqlarına görə Ermənistanla müəyyən müqavilə münasibətlərinin olduğunu bildirən Qazaxıstan, Qırğızıstan, Özbəkistan və Tacikistan bu bənd bəyanata daxil edilməməsi üçün xahiş etdilər. Fikrimcə, Mərkəzi Asiyanın türk-müsəlman dövlətlərinin Ermənistanla birlikdə MDB üzvü olmalarının Ermənistanın Azərbaycana qarşı heç bir beynəlxalq normaya uyğun gəlməyən iddialarına münasibət bildirməmələrinə, problemə bitərəf mövqedən yanaşmalarına haqq qazandıra biləcək arqument sayıla bilməz. Və bu fakt Mərkəzi Asiyanın türk dövlətlərinin Azərbaycana münasibətində, təəssüf ki, yeganə misal deyil. Lakin, buna baxmayaraq bəyanat üzv dövlətlər tərəfindən qəbul edildiyi şəkildə imzalandı. Halbuki, bu hadisəyədək bu dövlətlər (Mərkəzi Asiyanın türk dövlətləri) Qarabağ münaqişəsi barədə hər hansı bəyanat verməkdən çəkinirdilər.

Mərkəzi Asiya Regional İttifaqı. 1993-cü ilin yanvar ayında Qazaxıstan, Qırğızıstan, Özbəkistan, Türkmənistan və Tacikistan respublikalarının dövlət başçıları Daşkənd görüşündə regional əməkdaşlığı nəzərdə tutan alyans – Mərkəzi Asiya Regional İttifaqını yaratmaq qərarlarını elan etdilər. İttifaq üzvləri həmçinin Rusiyanın türk – müsəlman muxtariyyətləri və ərazilərinin də (Tatarstan, Başqırdıstan, Volqaboyu, Şimali Qafqaz) alyansda iştirakını mümkün hesab etdiklərini bildirdilər. Bununla da üzv dövlətlər özlərinin Moskvadan asılı olmayan, müstıqil siyasət yeritmək istəklərini bir daha nümayiş etdirdilər.

Mərkəzi Asiya Regional İttifaqının yaradılması və fəaliyyəti üzv dövlətlərin beynəlxalq vəziyyətinə və mövqeyinə əhəmiyyətli təsir göstərdi. Belə ki, yeni regional ittifaqın yaranmasına münasibət birmənalı olmadı. Türkiyə, Azərbaycan, həmçinin regionda bilavasitə maraqları olan ABŞ, İsrail, Səudiyyə Ərəbistanı bu addımı alqışladıqlarını və dəstəklədiklərini bildirdilər. Regionda özünəməxsus çəkiləri olan Çin və Hindistan yeni qurumun, yeni güc mərkəzinin yaranmasına bir qədər ehtiyatlı yanaşdılar. Rusiya və İran isə qurumun yaranmasını mənfi qarşıladılar. Rusiya İttifaqın dini, etnik birliyə əsaslandığını bildirərək onu “Böyük Türküstan “ ideyasını gerçəkləşdirmək yolunda növbəti cəhd kimi qiymətləndirir, qurumun məqsədinin Rusiyanın cənub sərhədlərində “türk – müsəlman zolağı” yaratmaqla onu Mərkəzi Asiyadan təcrid etmək olduğunu bildirirdi. Rusiya həmçinin etiraf edirdi ki, qurumun fəaliyyəti Mərkəzi Asiyada və Orta Şərqdə onun həyatı mənafelərinə toxunur. Belə ki, maraqlı dövlətlər qurumdan regionun enerji daşıyıcılarını Qərbə Rusiyadan yan keçərək, Azərbaycan və Türkiyə vasitəsilə ötürmək niyyətlərini həyata keçirmək üçün istifadə edəcəklər. Bu qurumun da müstəqilliyin ilk illərində yaradılmış bir sıra digər ittifaq və birliklər kimi qarşıya qoyduğu məqsəd və vəzifələrin öhdəsindən tam şəkildə gələ bilmədi. Hələ də İttifaq daxili əməkdaşlıq özünü bütün hallarda doğrultmur, obyaktiv və subyektiv səbəblər üzündən hətta bəzi hallarda bir qədər problem xarakteri daşıyır.

ÖGUAM. Neft ixrac kəmərlərinin və kommunikasiya sistemlərinin yaradılması Transqafqaz “Böyük İpək Yolunun” “TRASEKA” proqramında maddiləşdirildi və bu zəmində “GUAM” alyansı – Gürcüstan, Ukrayna, Azərbaycan və Moldovanın iştirakı ilə yeni regional qurum meydana gəldi.

1999 – cu ildə Özbəkistanın da bu quruma qoşulması müstəqil dövlətçilik mənafelərini, regional təhlükəsizliyi Qərblə hərtərəfli əlaqələrin inkişafını üstün tutan sözügedən dövlətlərə öz məqsədlərinə nail olmaq üçün daha səmərəli əməkdaşlıq etməyə yeni imkanlar açdı. Bu dövlətlərin tədricən Avropa Şurasına inteqrasiyası, Böyük İpək yolu layihəsində fəal iştirakı, digər regional qurumlarda və iqtisadi layihələrdə qarşılıqlı faydalı əməkdaşlığın dərinləşməsinə təkan verməklə yanaşı, Qərb dövlətləri ilə də maraqların uzlaşmasına, münasibətlərin inkişafına şərait yaratdı. Müstəqil dövlətçilik mənafelərinin qorunmasında bu ölkələrin Qərb dövlətləri ilə əlaqələrə xüsusi diqqət yetirməsi ABŞ və Avropanın aparıcı dövlətləri üçün yeni fəaliyyət məkanı açaraq Xəzər və Qara dəniz hövzələrinə, Mərkəzi Asiyaya siyasi və iqtisadi baxımdan çəkinmədən nüfuz etməsi üçün əlverişli mühit formalaşdırır.

Azərbaycan, Qazaxıstan, Qırğızıstan 43-dən çox, Özbəkistan 37-dən çox, Türkiyə, Türkmənistan 39-dan çox beynəlxalq və məhəlli təşkilatın üzvüdür. Lakin, nə Azərbaycan, nə də ümumilikdə digər türk dövlətləri bu təşkilata üzv olmaqla, bu təşkilatlarda əməkdaşlıqla özlərinin mövcud problemlərinin həllində əməli yardım ala bilməyiblər. Əksinə, bəzi hallarda bu təşkilatlara üzv olduqlarına görə onlara qarşı ədalətsiz mövqe tutulur, xüsusən də Azərbaycan və Türkiyəyə qarşı, təzyiqlər göstərilir, onların dövlət maraqlarına toxuna biləcək tələblər irəli sürülür. Bu, xüsusilə Ermənistanla münasibətlər məsələsində özünü açıq göstərir. Lakin bütün bunlara baxmayaraq, məhəlli və beynəlxalq təşkilatların işində iştirak XX əsrin sonlarında müstəqillik əldə etmiş dövlətlərimizə dünya birliyinin digər üzvləri tərəfindən bərabərhüquqlu üzv kimi tanınmaqla, dünya inteqrasiya proseslərində daha yaxından iştirak etməkdə yardımçı olur. Bununla yanaşı, ölkələrimiz özlərinin dövlət müstəqilliyinin möhkəmləndirilməsi, demokratik – hüquqi dövlətlər yaradılması, siyasi və iqtisadi islahatların həyata keçirilməsi, bazar iqtisadiyyatı prinsiplərinin bərqərar edilməsi sahəsində qarşıda duran vəzifələrin yerinə yetirilməsində, həmçinin dövlətlərimiz və xalqlarımız arasında əlaqələrin daha da möhkəmlənməsində mühüm rolunu nəzərə alaraq həmin təşkilatlar çərçivəsində əməkdaşlıqlarını davam etdirirlər.